CELEX: 32020D2026
Language: ro
Date: 2020-12-04 00:00:00
Title: Decizia (UE) 2020/2026 a Consiliului din 4 decembrie 2020 privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la adoptarea unei decizii de exceptare a anumitor achiziții de produse alimentare de la aplicarea interdicțiilor sau a restricțiilor la export

11.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 419/16
               
            
         DECIZIA (UE) 2020/2026 A CONSILIULUI
         din 4 decembrie 2020
         privind poziția care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la adoptarea unei decizii de exceptare a anumitor achiziții de produse alimentare de la aplicarea interdicțiilor sau a restricțiilor la export
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul de la Marrakesh de instituire a Organizației Mondiale a Comerțului din 1994 (denumit în continuare „Acordul OMC”) a fost încheiat de Uniune prin intermediul Deciziei 94/800/CE a Consiliului (1) la 22 decembrie 1994 și a intrat în vigoare la 1 ianuarie 1995.
                  
               
                     (2)
                  
                  
                     În temeiul articolului IV alineatul (1) din Acordul OMC, Conferința ministerială a OMC are autoritatea de a lua decizii cu privire la toate aspectele prevăzute în acordurile comerciale multilaterale, dacă un membru solicită acest lucru.
                  
               
                     (3)
                  
                  
                     În temeiul articolului IV alineatul (2) din Acordul OMC, în intervalele dintre reuniunile Conferinței ministeriale, funcțiile sale sunt exercitate de Consiliul General al OMC.
                  
               
                     (4)
                  
                  
                     În temeiul articolului IX alineatul (1) din Acordul OMC, OMC continuă, atunci când este posibil, practica de a adopta decizii prin consens.
                  
               
                     (5)
                  
                  
                     În cursul reuniunii sale din decembrie 2020 sau al unei reuniuni ulterioare din 2021, Consiliul General al OMC poate fi invitat să aibă în vedere și să adopte o propunere care să urmărească exceptarea produselor alimentare achiziționate în scopuri umanitare necomerciale în cadrul Programului Alimentar Mondial al Organizației Națiunilor Unite (ONU) de la aplicarea interdicțiilor sau a restricțiilor la export.
                  
               
                     (6)
                  
                  
                     La articolul XI alineatul (2) litera (a) din Acordul General pentru Tarife și Comerț din 1947 (GATT 1947) se prevede că membrii OMC au posibilitatea de a aplica temporar interdicții sau restricții la export, în circumstanțe specifice, pentru a preveni sau a reduce penuriile grave de produse alimentare sau de alte produse esențiale lor. La articolul 12 din Acordul OMC privind agricultura, care aparține de GATT 1994, sunt indicate condiții suplimentare care trebuie respectate în astfel de cazuri de către membrii OMC. În timpul pandemiei de COVID-19, membrii OMC au recurs la astfel de măsuri restrictive care pot afecta deopotrivă produsele alimentare achiziționate în scopuri umanitare necomerciale.
                  
               
                     (7)
                  
                  
                     Achizițiile umanitare realizate în cadrul Programului Alimentar Mondial al ONU ar trebui exceptate de la interdicțiile și restricțiile la export deoarece nevoia acută de sprijin umanitar oferit prin Programul Alimentar Mondial al ONU a devenit și mai stringentă pe fondul pandemiei de COVID-19.
                  
               
                     (8)
                  
                  
                     Este oportun să se stabilească poziția care urmează să fie adoptată în numele Uniunii în cadrul reuniunii viitoare relevante a Consiliului General al OMC cu privire la adoptarea unei decizii privind o propunere care să urmărească exceptarea de la interdicțiile și restricțiile la export a produselor alimentare achiziționate în scopuri umanitare necomerciale realizate în cadrul Programului Alimentar Mondial al ONU, deoarece o astfel de decizie va avea caracter obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul Consiliului General al Organizației Mondiale a Comerțului (OMC) cu ocazia reuniunii sale din decembrie 2020 sau a unei reuniuni ulterioare din 2021 este de a se alătura consensului, în cazul în care se ajunge la un consens între membrii OMC, referitor la o decizie de exceptare de la aplicarea interdicțiilor sau restricțiilor la export a produselor alimentare achiziționate în scopuri umanitare necomerciale în cadrul Programului Alimentar Mondial.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 4 decembrie 2020.
            
               
                  Pentru Consiliu
               
               
                  Președintele
               
               M. ROTH
            
         
         
            (1)  Decizia 94/800/CE a Consiliului din 22 decembrie 1994 privind încheierea, în numele Comunității Europene, referitor la domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).